Dôvodová správa

A.	Všeobecná časť

Návrh zákona, ktorým sa mení a dopĺňa zákon č. 57/1998 Z. z. o Železničnej polícii v znení neskorších predpisov a o zmene a doplnení niektorých zákonov sa predkladá na základe úlohy B. 1 z uznesenia vlády Slovenskej republiky č. 816 z 26. septembra 2007.

Návrh zákona vychádza z Programového vyhlásenia vlády Slovenskej republiky z augusta 2006, kde sa v časti Doprava uvádza, že vláda Slovenskej republiky zavedie spoplatnenie vybranej cestnej infraštruktúry formou elektronického výberu mýta. Uvedený záväzok vlády Slovenskej republiky úzko súvisí aj s ďalším jej záväzkom uvedeným v programovom vyhlásení a to, že vláda bude venovať náležitú pozornosť zvýšeniu tempa a kvality systematickej údržby a obnovy ciest a mostov a prijme účinné preventívne opatrenia na ochranu cestnej siete pred jej neúmerným preťažovaním a poškodzovaním. 

Cieľom návrhu zákona je zriadenie služby mýtnej polície v rámci Železničnej polície a úprava oprávnení a povinností policajtov, ktorí budú zaradení na novozriadených útvaroch služby mýtnej polície. Mýtna polícia bude vykonávať svoju pôsobnosť na vymedzených úsekoch diaľnic, ciest pre motorové vozidla a ciest I. triedy (ďalej len „vymedzené úseky ciest“). 
Navrhované oprávnenia a povinnosti policajta služby mýtnej polície budú predovšetkým smerovať k zabezpečeniu efektívnej a účelnej kontroly dodržiavania povinností vyplývajúcich z novozavedeného elektronického výberu mýta za užívanie vymedzených úsekov ciest. 

Návrhom zákona sa menia a dopĺňajú aj iné zákony súvisiace so zriadením a činnosťou  služby mýtnej polície a s výkonom  oprávnení a povinností policajtov služby mýtnej polície na vymedzených úsekoch ciest.
 	
Predkladaný návrh zákona je v súlade s  Ústavou Slovenskej republiky, všeobecne záväznými právnymi predpismi, s medzinárodnými zmluvami, ktorými je Slovenská republika viazaná ako aj s právom Európskej únie a Európskych spoločenstiev.

	Návrh zákona zakladá nároky na štátny rozpočet. Náklady na zriadenie a činnosť služby mýtnej polície sú uvedené v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.  

	Návrh zákona  nebude mať dopad na rozpočty obcí alebo rozpočty vyšších územných celkov, nebude mať dopad na obyvateľstvo, hospodárenie podnikateľskej sféry a iných právnických osôb, a ani na životné prostredie. Návrh zákona bude mať pozitívny vplyv na zamestnanosť.

DOLOŽKA ZLUČITEĽNOSTI
právneho predpisu 
s právom Európskych spoločenstiev a právom Európskej únie

1.	Predkladateľ právneho predpisu :
Ministerstvo dopravy, pôšt a telekomunikácií Slovenskej republiky

2.	Názov návrhu právneho predpisu :
Návrh zákona, ktorým sa mení a dopĺňa zákon č. 57/1998 Z. z. o Železničnej polícii  v znení neskorších predpisov a o zmene a doplnení niektorých zákonov 

3.	Problematika návrhu právneho predpisu :

a)	 je upravená v práve Európskych spoločenstiev,
•	v primárnom práve v V hlave Doprava v článkoch 70 až 80 Zmluvy o založení Európskeho spoločenstva
•	v sekundárnom práve v článkoch 8a a 9a smernice Európskeho parlamentu a Rady 1999/62/ES zo 17. júna 1999 o poplatkoch za používanie určitej dopravnej infraštruktúry ťažkými nákladnými vozidlami v platnom znení 
b)	nie je upravená v práve Európskej únie,

c)	problematika smernice Európskeho parlamentu a Rady 1999/62/ES zo 17. júna 1999 o poplatkoch za používanie určitej dopravnej infraštruktúry ťažkými nákladnými vozidlami v znení smernice Európskeho parlamentu a Rady 2006/38/ES nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4.	Záväzky Slovenskej republiky vo vzťahu k Európskym spoločenstvám a Európskej únii :

a)	identifikácia záväzkov vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii

           Prijatie navrhovaných legislatívnych zmien uvedených v predloženom legislatívnom zámere je plnením záväzkov Slovenskej republiky vyplývajúcich zo Zmluvy o pristúpení Slovenskej republiky k Európskej únii, najmä z článkov  53 a 54 Aktu o podmienkach pristúpenia,

b)	identifikácia prechodných období vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii
V rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,

c)	lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody s návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca

•	smernicu Európskeho parlamentu a Rady 1999/62/ES zo 17. júna 1999 o poplatkoch za používanie určitej dopravnej infraštruktúry ťažkými nákladnými vozidlami  bola Slovenska republika povinná transponovať do 30. apríla 2004

•	smernica Európskeho parlamentu a Rady 2006/38/ES zo 17. mája 2006, ktorou sa mení a dopĺňa smernica 1999/62/ES o poplatkoch za používanie určitej dopravnej infraštruktúry ťažkými nákladnými vozidlami je Slovenská republika povinná transponovať do 10. júna 2008

•	smernica Rady 2006/103/ES z 20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti dopravnej politiky bola Slovenska republika povinná transponovať do 1. januára 2007.

d) informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení

V danej oblasti bolo začaté konanie proti Slovenskej republike o porušení Zmluvy o založení Európskeho spoločenstva podľa čl. 226 Zmluvy o založení Európskeho spoločenstva. Európska komisia vydala dňa 19.2.2005 formálne oznámenie č. 2005/2308, v ktorom upozorňovala Slovenskú republiku na neúplnú transpozíciu článkov 6, 7, 12 a príloh I a II smernice Európskeho parlamentu a Rady 1999/62/ES. Dňa 27.6.2007 však Európska komisia na základe vysvetľujúceho stanoviska Slovenskej republiky rozhodla o uzavretí uvedeného prípadu. 

e)  informácia o právnych predpisoch, v ktorých sú preberané smernice alebo rámcové rozhodnutia už prebrané spolu s uvedením rozsahu tohto prebratia

•	Zákon č. 135/1961 o pozemných komunikáciách (cestný zákon) v znení neskorších predpisov 
•	Zákon č. 25/2007 Z. z. elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov
•	Zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení zákona č. 517/2005 Z. z.
•	Zákon č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších prepisov
•	Nariadenie vlády SR č. 344/2006 Z. z. o minimálnych požiadavkách na tunely v cestnej sieti
•	Nariadenie vlády Slovenskej republiky č. 623/2006 Z. z., ktorým sa ustanovuje výška úhrady za užívanie vymedzených úsekov diaľnic, ciest pre motorové vozidlá a ciest I. triedy 
•	Nariadenie vlády Slovenskej republiky č. 350/2007 Z. z., ktorým sa ustanovuje výška sadzby mýta za užívanie vymedzených úsekov pozemných komunikácií
•	Nariadenie vlády SR č. 403/2005 Z. z. o najväčších prípustných rozmeroch a najväčšej prípustnej hmotnosti niektorých vozidiel v znení nariadenia vlády SR č. 363/2006 Z. z.

5.	Stupeň zlučiteľnosti návrhu legislatívneho zámeru s právom Európskych spoločenstiev a právom Európskej únie:

 úplný

6.	Gestor a spolupracujúce rezorty:

Ministerstvo dopravy, pôšt a telekomunikácií SR - gestor
Ministerstvo financií SR - spolugestor

Doložka finančných, ekonomických, environmentálnych vplyvov,
vplyvov na zamestnanosť a podnikateľské prostredie

1.	Odhad dopadov na verejné financie

Predložený návrh zákona bude mať dopad na štátny rozpočet a nebude mať dopad na rozpočty obcí alebo rozpočty vyšších územných celkov.

Odhad finančných dôsledkov na štátny rozpočet:

Príjmy štátneho rozpočtu 

DPH z výberu mýta bude príjmom štátneho rozpočtu a príjmy z mýta budú príjmom Národnej diaľničnej spoločnosti. 

Tabuľka odhadu príjmov z DPH a z výberu mýta na roky 2009 až 2021.

Rok	2009	2010	2011	2012	2013	2014	2015	2016	2017	2018	2019	2020	2021	Spolu	
Príjem z mýta  (bez DPH) v mld. Sk	5,445	5,848	6,421	6,699	7,983	9,427	10,08	11,025	12,324	14,093	15,103	15,65	16,84	136,938	
DPH v mld. Sk	1,035	1,111	1,220	1,273	1,517	1,791 	1,915	2,095	2,342	2,681	2,870	2,974	3,200	26,024	

Pokuty pre porušovateľov v zmysle zákona č. 25/2007 Z. z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov budú príjmom štátneho rozpočtu, ktoré budú rozpočtované pre Železničnú políciu ako záväzný ukazovateľ, program 07T Tvorba a implementácia politík, 07T04 Bezpečnosť dopravy.

Výška predpokladaných príjmov z pokút zohľadňuje súčasný legislatívny stav, pričom je predpoklad presadenia progresívnych pokút, v dôsledku čoho by došlo k nárastu príjmov získaných z pokút.

Rok	2009	2010	2011	
Príjem z pokút 
(v mil. Sk)	200	150	150	

Výdavky zo štátneho rozpočtu

Zriadenie služby mýtnej polície predpokladá počiatočné zriaďovacie náklady v rokoch  2008 a 2009 s tým, že sa uvažuje v roku 2008 s prijatím 140 policajtov od 1.7.2008, aby sa s účinnosťou od 1.1.2009 mohli plniť úlohy služby mýtnej polície už s preškolenými policajtmi. Výdavky na zriadenie služby mýtnej polície v rozpočtovom roku 2008 budú realizované  v rámci limitov výdavkov kapitoly MDPT SR. 

V ročných prevádzkových nákladoch sú zahrnuté všetky náklady súvisiace s činnosťou služby mýtnej polície, okrem nákladov na prevádzku techniky a automobilov vykonávajúcich kontrolu (náklady budú hradené z prostriedkov prevádzkovateľa výberu elektronického mýta) a nákladov na priestory, v ktorých budú útvary služby mýtnej polície dislokované (pre dislokáciu útvarov služby mýtnej polície budú využité stávajúce priestory NDS, resp. ŽP). 

Zriaďovacie a prevádzkové náklady budú stanovené, v rámci záväzných ukazovateľov štátneho rozpočtu na roky 2008 – 2011, Železničnej polícii, program 07T Tvorba a implementácia politík, 07T04 Bezpečnosť dopravy  vo výške uvedenej v nasledovnej tabuľke. Výdavky na zriadenie a prevádzku služby mýtnej polície v rokoch 2009-2011 budú  rozpočtovo kryté príjmami Železničnej polície z pokút porušovateľov zákona o elektronickom výbere mýta.

Výdavky štátneho rozpočtu (v tis. Sk)	2008	2009	2010	2011	SPOLU	
610 - služobné príjmy	18 938,64	83 237,00	85 358,60	87 533,00	275 067,24	
620 - poistné 	6 128,08	26 920,80	27 592,80	28 281,60	88 923,28	
630 - tovary a služby	12 620,60	11 475,42	7 781,80	9 116,80	40 994,62	
640 - bežné transfery	382,48	1 639,00	1 639,00	1 639,00	5 299,48	
600 - BEŽNÉ  VÝDAVKY	38 069,80	123 272,22	122 372,20	126 570,40	410 284,62	
700 - KAPITÁLOVÉ VÝDAVKY	13 473	523	0	0	13 995,36	
Výdavky spolu	51 543	123 795	122 372	126 570	424 280	

2.	Odhad dopadov na obyvateľstvo, hospodárenie podnikateľskej sféry a iných právnických osôb

Realizácia predloženého návrhu zákona nebude mať zvýšený dopad na obyvateľstvo, hospodárenie podnikateľskej sféry a iných právnických osôb.

3.	Odhad dopadov na životné prostredie

Realizácia predloženého návrh zákona nebude mať žiadny vplyv na životné prostredie

4.	Odhad dopadov na zamestnanosť

Predložený návrh zákona pozitívne ovplyvní zamestnanosť a vyžiada si zvýšenie počtu tabuľkových miest policajtov o 200.

5.	Odhad dopadov na podnikateľské prostredie

Realizácia predloženého návrh zákona nebude mať vplyv na podnikateľské prostredie.

B. Osobitná časť

K čl. I:

K bodu 1 (§ 1): 
	Navrhovaná úprava reaguje na zavedenie nových úloh vyplývajúcich pre Železničnú políciu zo  zákona č. 25/2007 Z. z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov, ktoré bude Železničná polícia plniť na vymedzených úsekoch ciest, ustanovených vyhláškou Ministerstva dopravy, pôšt a telekomunikácií SR č. 413/2007 Z. z., ktorou sa vymedzujú úseky diaľnic, ciest pre motorové vozidlá a ciest I. triedy s elektronickým výberom mýta. 

K bodu 2 (§ 2 nový ods. 2): 
	V súvislosti s plnením nových úloh Železničnej polície je potrebné rozšíriť pôsobnosť aj o dohľad nad držiavaním práv a povinností ustanovených osobitným predpisom.

K bodu 3 (§ 3 ods.1):
	Navrhuje sa nový všeobecný pojem pre spoločnosti, ktoré pôsobia na úseku železničnej dopravy a s ktorými Železničná polícia pri plnení svojich úloh spolupracuje.

K bodu 4 (§ 3 ods. 2): 
	Dôvodom doplnenia predmetného zákonného ustanovenia je vstup Železničnej polície do medzinárodnej organizácie RAILPOL.

K bodu 5 (§ 4 ods. 1): 
Z dôvodu plnenia nových úloh je potrebné doplniť organizačnú štruktúru Železničnej polície o službu, ktorá predmetné úlohy bude plniť, a to o službu mýtnej polície. 

K bodu 6 (§12 ods. 2 písm. d): 
	Vznikom služby mýtnej polície v rámci štruktúr Železničnej polície je potrebné upraviť preukazovanie príslušnosti k tejto zložke.

K bodu 7 (§ 16a):
	Ide o vymedzenie okruhu osôb, ktoré nemôžu podať policajtovi informácie potrebné k objasneniu skutočnosti dôležitej na odhalenie trestného činu a na zistenie jeho páchateľa, ak by tým porušili zákonom uloženú alebo uznanú povinnosť mlčanlivosti, ktorá je ustanovená v iných zákonoch, napr. v zákone o ochrane utajovaných skutočností.

K bodu 8 (§ 17 ods. 2 nové písm. g)):
	Navrhuje sa rozšíriť okruh dokladov o preukaz príslušníka Národného bezpečnostného úradu, ktoré môže osoba, po výzve policajta, predložiť namiesto dokladu totožnosti.

K bodu 9 ( § 17 ods. 2 písm. i)):
	Ide o úpravu pojmov, nakoľko zákonom č. 570/2005 Z. z. o brannej povinnosti a o zmene a doplnení niektorých zákonov bol od 1.1. 2006 zrušený výkon základnej služby a náhradnej služby. Týmto zákonom bola pre vojakov mimoriadnej služby zavedená osobná identifikačná karta.

K bodu 10 (§ 17 nový ods. 7):
	Navrhované ustanovenie sa týka osôb, ktoré pri plnení služobných povinností a zákonných úloh, majú právo podľa zákona preukazovať svoju totožnosť len služobným preukazom.

K bodu 11 (§ 18 nové znenie ods. 1): 
Pôvodné znenie oprávnení policajta v súvislosti so zaistením osoby je potrebné nahradiť novým znením rozšíreným o prípady, kedy je potrebné osobu zaistiť z dôvodov zaistenia bezpečnosti, odvrátenia hroziaceho nebezpečenstva zo strany zaisťovanej osoby, skrátenia a zjednodušenia dokumentovania a objasňovania priestupku, zamedzenia pokračovania v protizákonnej činnosti a násilného správania sa. 

K bodu 12 (§ 18 nové ods. 2 a 3):
	Nové znenia odsekov priznávajú zaistenej osobe právo podať si odvolanie proti zaisteniu. Zaistenie osoby je priamy zásah do jej práv a slobôd, a preto je potrebné umožniť zaistenej osobe podať si riadny opravný prostriedok proti takémuto postupu. 

K bodu 13 (§ 18 novooznačený ods.6):
Predmetné slová nie sú potrebné v danom ustanovení z dôvodu vydávania rozhodnutia o zaistení osoby upraveného v novom odseku 2.

K bodu 14 (§ 20 ods. 12 a § 57c ods. 4):
	Ide o legislatívno-technickú úpravu, ktorá je potrebná z dôvodu vloženia nového odkazu a poznámky pod čiarou 6b.

K bodu 15 (§ 21 nový ods. 4):
	Príslušníci Vojenského spravodajstva a Slovenskej informačnej služby majú na základe zákona oprávnenie nosiť a použiť strelnú zbraň, aby v prípade nutnej obrany odvrátili útok smerujúci proti svojej osobe alebo inej osobe. Navrhované ustanovenie oprávňuje príslušníkov Slovenskej informačnej služby a Vojenského spravodajstva vstupovať do strážených objektov so zbraňou pri plnení služobných úloh. 

K bodu 16 (§ 22 ods. 2 písm. a)):
Nové znenie predmetného písmena rozširuje oprávnenie policajta zastaviť dopravný prostriedok a vlak vo  všetkých prípadoch kedy boli tieto použité resp. používané v súvislosti so spáchaním trestného činu.   

K bodu 17 (§ 22 nový ods. 3)
	Vznik novej služby mýtnej polície v štruktúrach Železničnej polície a  ňou plnené špecifické úlohy si vyžadujú  ustanovenie oprávnení, ktorými budú disponovať policajti služby mýtnej polície. Predmetné oprávnenia dávajú možnosť zastaviť dopravný prostriedok v prípadoch, keď sa jeho vodič dopustil priestupku, ktorý je potrebné vybaviť, ako aj možnosť kontrolovať doklady potrebné na vedenie a premávku motorového vozidla.  

K bodu 18 (nový § 23):
	Navrhuje sa policajtovi služby mýtnej polície, na vymedzených úsekoch ciest, umožniť v súvislosti s plnením úloh podľa zákona č. 25/2007 Z. z., na usmernenie dopravného prúdu, použiť prenosné zvislé dopravné značenie a prenosné dopravné zariadenia aj bez predchádzajúceho určenia ich použitia príslušným orgánom.

K bodu 19 (nový § 24a):
	Navrhuje sa, aby policajt služby mýtnej polície mal nové oprávnenie v súvislosti s plnením úloh podľa zákona č. 25/2007 Z. z., a to oprávnenie prikázať vodičovi motorového vozidla jazdu na určené miesto v súvislosti so zadržaním osvedčenia o evidencii a tabuľky s evidenčným číslom podľa zákona č. 25/2007 Z. z., čím sa vozidlo stáva nespôsobilé na premávku na pozemných komunikáciách.

K bodu 20 (§ 25 úvodná veta):
	Z dôvodu vzniku služby mýtnej polície a plnenia nových úloh je potrebné rozšíriť oprávnenia policajta, aby mohol plniť úlohy vyplývajúce mu zo zákonov nad ktorými vykonáva dohľad novovzniknutá služby mýtnej polície.

K bodu 21 (§ 25 nový ods. 2):
	Navrhované znenie umožňuje osobám, ktoré plnia osobitné úlohy na úseku ochrany ústavného zriadenia, vnútorného poriadku a bezpečnosti štátu zotrvať a zdržiavať sa na mieste, kde policajt je oprávnený prikázať, resp. zakázať vstup, zotrvanie. Vzhľadom na služobné povinnosti a plnenie osobitných úloh je potrebné, aby osoba, ktorá takéto úlohy plní nebola pri výkone obmedzovaná. 

K bodu 22
Ide o legislatívno-technickú úpravu.

K bodu 23 (§ 31 ods. 1 písm. a)):
	Ide o zosúladenie navrhovaného ustanovenia so zákonom č. 330/2007 Z. z. o registri trestov a o zmene a doplnení niektorých zákonov, ktorý nadobudne účinnosť 1.1.2008. 

K bodu 24 (§ 41 ods. 2 písm. f)):
Navrhovaná zmena vyplýva z ustanovenia § 50 zákona č. 346/2005 Z. z.  o štátnej službe profesionálnych vojakov a o zmene a doplnení niektorých zákonov  v znení neskorších predpisov.

K bodu 25 (§ 41 ods. 2 nové písm. j)):
Ide o úpravu, ktorá vzhľadom na špecifickosť činnosti Národného bezpečnostného úradu vyplývajúcu zo zákona o ochrane utajovaných skutočností ako aj medzinárodných záväzkov vyplývajúcich z členstva v NATO a EÚ reflektuje existenciu Národného bezpečnostného úradu v tomto zákone (doterajšie znenie § 41 ods. 2 tohto zákona reflektuje právny stav k 1. aprílu 1998, kedy Národný bezpečnostný úrad ešte nebol zriadený). 

K bodu 26 (§ 42 nový ods. 3):
	Ide o recipročný zákaz, ktorý má Slovenská informačná služba ustanovený v zákone o SIS a Národný bezpečnostný úrad v zákone o NBÚ.

K bodu 27 (§ 44 ods. 1 nové písmeno g)):
	Navrhuje sa doplniť medzi donucovacie prostriedky technické prostriedky na zabránenie odjazdu vozidla, ktoré môže policajt použiť pri plnení úloh na vymedzených úsekoch ciest.

K bodu 28 (§ 48 ods. 1):
Z dôvodu vzniku služby mýtnej polície a plnenia nových úloh je potrebné rozšíriť oprávnenia policajta, aby mohol plniť úlohy vyplývajúce mu zo zákonov nad ktorými vykonáva dohľad novovzniknutá služby mýtnej polície.

K bodu 29 (§ 48a):
	Vzhľadom na doplnenie nového donucovacieho prostriedku v § 44 ods.1 sa navrhujú aj možnosti jeho použitia v  obvode železničných dráh a v obvode vymedzených úsekov ciest 

K bodu 30 (§ 51 ods. 2):
	Ide o zosúladenie odkazu na ustanovenie § 44 ods. 1 písm. j), ktoré bolo zmenené.

K bodu 31 (§ 56a):
	Zavedenie nového oprávnenia o použití ochrannej kukly vyplýva z potreby zvýšenia ochrany identity policajta pri plnení špecifických úloh.  Predmetné oprávnenie vychádza analogicky z obdobného oprávnenia príslušníkov Policajného zboru. Nebezpečný páchateľ je osoba, ktorá je takto označená súdom alebo prokuratúrou, páchateľ so zbraňou, vojenský zbeh, väzeň na úteku alebo si ho ako nebezpečného páchateľa na základe okolností, môže označiť aj samotný policajt. Nebezpečným páchateľom je aj osoba, ktorá sa dopustila úmyselného, obzvlášť závažného zločinu, za ktorý trestný zákon ustanovuje trest odňatia slobody vo výške nad 8 rokov. 

K bodu 32 (§ 57 ods. 4):
	 Ide o administratívnu ochranu príslušníkov SIS a osôb konajúcich v jej prospech, ktoré sú v pracovnoprávnom alebo obdobnom vzťahu k SIS.

K bodu 33 (§ 65):
	 Navrhuje sa, aby v súvislosti so zriadením služby mýtnej polície v štruktúrach Železničnej polície, mohla táto používať na plnenie úloh podľa zákona č. 25/2007 Z. z. motorové vozidlá označené príslušnosťou k tejto službe. 

K čl. II:

K bodu 1 a 2 (§ 58 ods. 3 písm. b a § 86 písm. f):

Doplnenie priamo súvisí s plnením nových úloh novozriadenou službou mýtnej polície, ktorá bude priestupky vyplývajúce z osobitného predpisu (zákon č. 25/2007 Z. z.) objasňovať a prejednávať v blokovom konaní.

K čl. III a IV:

	Vypustenie predmetných písmen priamo súvisí s prechodom kompetencií pri kontrole výberu mýta na novozriadenú službou mýtnej polície, čím zaniká oprávnenia policajta Policajného zboru kontrolovať úhradu mýta.

K čl. V:
   
K bodom 1 a 2 (§ 2 ods. 1):
	Navrhuje sa upraviť definíciu elektronického výberu mýta nakoľko súčasné znenie tento pojem nevystihuje. Elektronický výber mýta je úhrada sumy vypočítanej elektronicky na základe elektronický získaných údajov, nevyhnutných na výpočet mýta. Samotná úhrada mýta sa môže realizovať elektronicky, ale aj v hotovosti či bankovým prevodom.

K bodu  3 (§ 2 ods. 2):
	Zavedenie možnosti platby mýta nielen vopred, ale aj pozadu. Podľa terajšieho § 2 ods. 2 užívanie uvedených pozemných komunikácií uvedenými motorovými vozidlami je možné po úhrade mýta, t. j. slovne je možné vykladať, že platba pozadu nie je možná..

K bodu 4 (§ 2 ods. 3):
	Zavedením definície „prejazdená vzdialenosť“ sa upravuje, že mýto sa vyberá za užívanie vymedzeného úseku cesty bez ohľadu na prejazdenú vzdialenosť zachytenú údajmi na tachometri vozidla. Z prílohy vyhlášky MDPT SR č. 413/2007 Z. z. je zrejmé, že vymedzené úseky cesty sa začínajú a končia križovaním.   

K bodu 5 (§ 3 ods. 2 písm. d)):
	Navrhuje sa zaviesť do právnej úpravy inštitút mýtneho poriadku, ktorý bude vydaný všeobecne záväzným právnym predpisom MDPT SR a podrobne upraví práva a povinnosti platiteľov mýta. 

K bodu 6 (§ 4 nové písm. h) až l)):
	Rozšírenie oslobodenia od povinnosti platiť mýto pre vozidlá, ktoré budú priamo používané na elektronický výber mýta a kontrolu elektronického výberu mýta. Pôjde o vozidlá prevádzkovateľa ako osoby poverenej správcom výberu mýta, o vozidlá Železničnej polície používané príslušníkmi služby mýtnej polície na vykonávanie kontroly elektronického výberu mýta, vozidlá Slovenskej informačnej služby, vozidlá Zboru väzenskej a justičnej stráže a o vozidlá colnej správy. 

K bodu 7 (§ 4 ods. 2)
Pre platiteľov mýta a prevádzkovateľov a vodičov vozidiel oslobodených od mýta sa ustanovuje povinnosť dodržiavať mýtny poriadok. Mýtny poriadok je obdobne vydaný aj v iných krajinách, kde funguje systém elektronického výberu mýta (Nemecko, Rakúsko). Mýtny poriadok podrobne upraví práva a povinnosti platiteľov mýta a prevádzkovateľov a vodičov vozidiel oslobodených od mýta vyplývajúce zo zákona, spôsob za akých okolností dôjde k uzatvoreniu zmluvy medzi správcom výberu mýta a platiteľom ohľadne užívania vymedzených úsekov ciest, upraví aj podrobnosti spojené s rôznymi formami platenia mýta a zabezpečenia súvisiacich záväzkov (napr. zábezpeka, zmluvné pokuty, a pod.), a pod. Mýtny poriadok bude záväzný pre všetkých platiteľov mýta (vodičov ako aj prevádzkovateľov) ako aj pre prevádzkovateľov vozidiel a vodičov vozidiel, ktoré sú oslobodené od mýta a jeho nedodržiavanie bude sankcionované v rámci výkonu kontroly. 

K bodu 8 (§ 6 ods. 2):
	V tomto ustanovení sa jednoznačne uvádza, že mýto môže byť vyberané v hotovosti, bankovým prevodom ako aj platobnými kartami. Správcovi výberu mýta sa umožňuje zriaďovať aj iné obchodné miesta súvisiace s výkonom činností podľa tohto zákona, ktoré majú slúžiť napríklad na inštalovanie a odovzdávanie palubných jednotiek, vybavovanie reklamácií, a pod. Pôvodné ustanovenie ukladalo správcovi výberu mýta vybudovať platobné miesta  „pred vymedzenými úsekmi ciest“. Uvedenú povinnosť je potrebné vypustiť, a to z dôvodu jej neprimeranosti a nerealizovateľnosti v praxi (vysoký počet vymedzených úsekov ciest podľa platnej vyhlášky č. 413/2007 Z. z.). Zostane na rozhodnutí správcu výberu mýta prípadne ním poverenej osoby, kde vybuduje platobné miesta.   

K bodu 9 (§ 6 ods. 3 nové písm. g)):
	Vzhľadom na to, že elektronický mýtny systém bude zaznamenávať pohyb vozidiel po vymedzených úsekoch ciest, pričom tento údaj je nevyhnutný na správny výpočet mýta ako aj pre účely výkonu kontroly, je potrebné umožniť správcovi výberu mýta spracúvať aj údaje, týkajúce sa geografickej polohy vozidla.

K bodu 10 (§ 6 nový ods. 4 a 5):
	Vzhľadom na to, že povinnosť platiť mýto má aj vodič vozidla, navrhuje sa výslovne uviesť oprávnenie správcu výberu mýta a ním poverenej osoby zhromažďovať, spracovávať, využívať a uchovávať osobné údaje vodiča vozidla. Tieto údaje sa nebudú zhromažďovať len elektronickým zariadením, preto sa na tento účel vkladá do ustanovenia § 6 nový samostatný odsek 4. Od vodičov, ktorí plnia služobné úlohy a preukážu svoju príslušnosť napríklad k Vojenskej polícii, Slovenskej informačnej službe, Policajnému zboru, Železničnej polícii, Vojenskému spravodajstvu, Národnému bezpečnostnému úradu bude možné vyžadovať len evidenčné číslo služobného preukazu. V novom odseku sú taxatívne ustanovené vozidla a ich vodiči, na ktorých sa nebudú vzťahovať ustanovenia § 6 ods. 3 a 4 o zhromažďovaní, spracovávaní, využívaní a uchovávaní údajov.

K bodu 11 (§ 6 novooznačený ods. 6)
 	Zákon nepozná pojem „užívateľ“, navyše ide o podmienku nekontrolovateľnú čo sa považuje za diskrimináciu alebo dodatočné zaťaženie užívateľa.

K bodu 12 (§ 6 novooznačený ods. 7)
	Ide o zmenu (Železničná polícia) a doplnenie (Slovenská informačná služba) subjektov, ktoré budú mať priamy a nepretržitý prístup k informáciám zhromaždeným elektronickým zariadením.

K bodu 13 (§ 6  ods. 8)
V § 6 ods. 8 sa ukladá správcovi výberu mýta – Národnej diaľničnej spoločnosti, a.s. povinnosť v určenom termíne pred zavedením systému výberu mýta oznámiť Ministerstvu dopravy, pôšt a telekomunikácií Slovenskej republiky všetky podrobnosti metodiky výpočtu sadzieb mýta vymedzených úsekov diaľnic a ciest pre motorové vozidlá a paralelných ciest, do ktorých sa môže odkloniť doprava z transeurópskej cestnej siete, alebo ktoré priamo konkurujú určitým častiam tejto siete. 

K bodu 14 (§ 6a)
V § 6a je upravená oznamovacia povinnosť Ministerstva dopravy, pôšt a telekomunikácií Slovenskej republiky voči Európskej komisii pred zavedením nového systému výberu mýta v Slovenskej republike; ustanovujú sa obsahové náležitosti správy.

K bodu 15 (§ 7 ods. 1):
	Zmena subjektu vykonávajúceho kontrolu povinností vyplývajúcich z predmetného zákona súvisí s novozriadenou službou mýtnej polície v rámci štruktúr Železničnej polície a úlohami, ktoré bude plniť.

K bodu 16 (§ 7 ods. 2):
	Navrhuje sa presunúť niektoré povinnosť podľa návrhu zákona na aj zamestnancov tretej (poverenej) osoby.

K bodu 17 (§ 7 ods. 2):
	Ide o legislatívno-technicku úpravu.

K bodom 18 až 20 (§ 7 ods. 3 až 5):
Ide o legislatívno-technicku úpravu súvisiacu s možnosťou poveriť výkonom kontroly tretiu osobu, resp. jej zamestnancov.

K bodu 21 (§ 7 ods. 5 písm. e)):
Navrhovaná úprava zosúlaďuje ustanovenie § 5 ods.5 písmena e) s povinnosťou zachovávať mlčanlivosť, ktorá je ustanovená v iných zákonoch (napr. v zákone č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov).

K bodu 22 (§ 7 ods. 5 písm. g) a h)):
	Doplnenie oprávnení povereným osobám priamo súvisí s efektivitou kontroly výberu mýta.

K bodu 23 (§ 7 ods. 6):
Zmena subjektu majúceho príslušné oprávnenia na kontrolu priamo súvisí so zmenou subjektu vykonávajúceho kontrolu povinností vyplývajúcich z predmetného zákona, ktorá súvisí s novozriadenou službou mýtnej polície v rámci štruktúr Železničnej polície a úlohami, ktoré bude plniť. 

K bodu 24 (§ 7 ods. 6 písm. a)):
	Zmena súvisí s doplnením možnosti určenia kontrolného miesta aj osobou poverenou správcom výberu mýta.

K bodu 25 (§ 7 ods. 7):
	Úprava znenia predmetného ustanovenia je potrebná z dôvodu, že oznámenie o priestupku alebo správnom delikte zabezpečí ten príslušník služby mýtnej polície, ktorý nevybavil zistený priestupok na mieste v blokovom konaní.

K bodu 26 (§ 7 nový  ods. 8 a 9):
	Vzhľadom na skutočnosť, že príslušník služby mýtnej polície je policajtom a vyplývajú preňho pri výkone služby povinnosti aj na základe iných predpisov je potrebné aby v prípade porušenia zákonov vykonal potrebné opatrenia.
Navrhovaným znením odseku 9 sa reflektuje na zákonné oprávnenie služby mýtnej polície zakázať vodičovi pokračovať v jazde alebo prikázať vodičovi smer jazdy. V prípade, ak by počas plnenia služobných úloh na úseku ochrany ústavného zriadenia došlo k vyčerpaniu „kreditu“ vloženého do palubnej jednotky, bol by policajt oprávnený zakázať vodičovi pokračovať v jazde, čím by ale mohlo dôjsť k zmareniu plnenia konkrétnej zákonnej úlohy. Navrhovaná zmena dotknutého ustanovenia umožňuje policajtovi uplatniť svoje zákonné oprávnenie, ak pokračovanie v plnení konkrétnej úlohy bude zabezpečené inak (napr. nasadenie iného vozidla s „doplneným kreditom“ v palubnej jednotke) alebo ide o plnenie takej úlohy, ktorej prerušenie nebude na ujmu bezpečnostným záujmom Slovenskej republiky. 

K bodu 27 (nový § 7a):
	Osobitné ustanovenie o zadržaní osvedčenia o evidencii vozidla je potrebné zaviesť z dôvodu zabránenia užívať vymedzené úseky ciest bez úhrady mýta za ich použitie a zároveň vyradiť motorové vozidlo z dopravného prúdu do doby, kým nebude mýto uhradené. 

K bodu 28 (§ 8 ods. 1 písm. d)):
	Doplnenie priamo súvisí s potrebou kontroly palubnej jednotky z dôvodu úhrady správnej výšky mýta.

K bodu 29 (§ 8  ods. 2):
	Zvýšenie výšky pokuty za priestupok na úseku úhrady mýta je potrebné z preventívneho dôvodu, aby užívateľ mýta uprednostnil jeho úhradu pred následnou sankciou za spáchaný priestupok.

K bodu 30 ( § 8 vypustený ods. 3):
	Predmetný odsek nie je potrebný z dôvodu zvýšenia výšky pokuty v predchádzajúcom odseku a jej zjednotenia za všetky sankcionované priestupky rovnako.

K bodu 31 (§ 8 novooznačený ods. 3):
	Zmena priamo súvisí so zmenou subjektu vykonávajúceho kontrolu povinností vyplývajúcich z predmetného zákona.

K bodu 32 (§ 8a)
Zavedenie správnych deliktov na úseku výberu mýta je potrebné z dôvodu možnosti postihu fyzických osôb oprávnených na podnikanie  alebo právnických  osôb v konkrétnych prípadoch, kedy došlo k porušeniu povinností vyplývajúcich z návrhu zákona ich zavinením.

K bodu 33 (§ 9 ods. 2 písm. a)):
Jednotné podmienky užívania vymedzených úsekov ciest budú upravené v mýtnom poriadku.

K bodu 34 (§ 9 ods. 2 písm. b)):
Úprava a spresnenie splnomocňovacieho ustanovenia. Všeobecne záväzným právnym predpisom budú upravené podrobnosti o označení vozidiel správcu výberu mýta alebo vozidiel ním poverenej osoby, ktoré sú používané na kontrolu výberu mýta a o dokladoch na preukazovanie osôb poverených vykonávaním kontroly.“

K bodu 35 (§ 9ods. 2):
	Neexistencia týchto vykonávacích predpisov zneisťuje proces verejného obstarávania prevádzkovateľa komplexnej služby elektronického mýta. Otázky, ktoré mali byť pôvodne upravené podľa písmen c) a d) môžu byť efektívnejšie upravené v mýtnom poriadku, ktorý  vydá MDPT SR všeobecne záväzným právnym predpisom. Požiadavky na elektronický mýtny systém podľa pôvodného písmena e) riešia súťažné podklady verejného obstarávania komplexnej služby elektronického mýta.

K bodu 36 (§ 9 ods. 3):
	Navrhuje sa, aby ministerstvo vydalo všeobecne záväzným právnym predpisom Mýtny poriadok, ktorý podrobne upraví práva a povinnosti platiteľov mýta vyplývajúce zo zákona. mýtny poriadok je obdobne vydaný aj v iných krajinách, kde funguje systém elektronického výberu mýta (Nemecko, Rakúsko). Mýtny poriadok bude upravovať spôsob za akých okolností dôjde k uzatvoreniu zmluvy medzi správcom výberu mýta a platiteľom ohľadne užívania vymedzených úsekov ciest, podrobnosti spojené s rôznymi formami platenia mýta a zabezpečenia súvisiacich záväzkov (napr. zábezpeka, zmluvné pokuty, a pod.), a pod. Mýtny poriadok bude záväzný pre všetkých platiteľov mýta (vodičov ako aj prevádzkovateľov) a jeho nedodržiavanie bude sankcionované v rámci výkonu kontroly.

K čl. VI:

Ustanovuje sa účinnosť zákona.